Dansk motorsport blev onsdag hyldet ved Dansk Motorsport Award i Cirkusbygningen i København. Ved prisuddelingen, der var den tredje af sin slags, blev 12 priser uddelt og nordjyske sportsfolk modtog fire af disse. Tom Kristensen blev kåret som årets banesportkører og årets bilsportkører, mens Kasper Lynggaard, der på tragiske vis omkom 10. januar mens han var ved at træne til et stævne i Dortmund fik priserne som årets motocrosskører og som årets profil. Kasper Lynggaard, der stammer fra Mors, begyndte sin motorsportskarriere allerede som fireårig. Han blev i september 2013 dansk mester i MX1-klassen ved DM i motocross. MX1-klassen bliver defineret som "Kongeklassen" inden for sportsgrenen. I samme måned kom han på en 14. plads ved VM i motocross 2013. Dansk Automobil Sports Union uddelte i cirkusbygningen - uafhængigt af Dansk Motorsport Award - også priser onsdag. En af disse havde også nordjysk modtager, og således blev Lasse L. Sørensen, lillebror til Marco Sørensen, kåret som DASU's talent på asfaltbane.

Opsummering:
Kasper Lynggaard, der omkom under træning for to uger siden, modtog onsdag pris som årets motocrosskører.